Kristian Jensen (V), 2009-04-22:
Det er jo en meget interessant diskussion, men jeg forstår ikke helt, hvorfor hr. Jesper Petersen rejser den, eftersom jeg er ret overbevist om, at hr. Jesper Petersen var til stede i Folketingssalen forrige tirsdag, da statsminister Lars Løkke Rasmussen holdt sin redegørelsestale som ny statsminister.
Sagen er jo, at man som borgerlig-liberal har den indstilling, at det ikke i sig selv er et formål at bekæmpe rigdom, men derimod at bekæmpe fattigdom, hvorimod hr. Jesper Petersen som socialist jo godt kan have den indstilling, at det er et mål i sig selv at bekæmpe rigdom.
Jeg synes bare ikke, at det er et formål.
Jeg synes, at formålet er at sikre, at vi hjælper de svageste i vores samfund fremad, og at vi sikrer dem en bedre økonomisk verden at leve i, også for deres egen økonomi.
Og det er jo lidt interessant, at hr. Jesper Petersens gruppeformand, hr. Ole Sohn, efter at Skattekommissionen præsenterede deres rapport, sagde, at kommissionens forslag var inden for skiven.
Når vi så kommer med det, som er mindre omfordelende, og som tager mere hensyn til de fattigste, får vi så at høre fra hr. Jesper Petersen, at nu er det helt forkert.
Altså, et meget skævt forslag var inden for skiven, men det, regeringen gennemfører, som tager større hensyn til de fattigste, er forkert.
Allerførst er jeg ikke enig i den analyse, der er kommet; der kommer mange analyser på det her område, og jeg er ikke enig i analysen, der er kommet dér.
Dernæst vil jeg sige, at vi bruger en større del af de ca. 30 mia. kr., der ligger i lettelser i indkomstskatten, til at lette bundskatten, end der bruges til at lette i topskatten.
Vi bruger faktisk en meget, meget større del til at lette på bundskatten, inden vi bruger til at lette på topskatten.
Derudover vil jeg bare sige, at hvis hr. Jesper Petersen ønsker, at der skal være mindre ulighed i Danmark, så må hr. Jesper Petersen jo så at sige ønske sig, at den ene procent, der betaler mest i skat, ville flytte ud af landet, for det ville medføre, at en statistisk opgørelse over lighed i Danmark ville blive mere jævn, at der altså ville komme mere lighed.
Men hvis den ene procent, der betaler mest i skat, flytter ud af landet, vil vi altså mangle ca. 25 mia. kr. i skatteindtægter.
Er det hr. Jesper Petersens ønske, at den ene procent, der betaler mest i skat, skulle tage at flytte ud af landet?
Og hvordan vil man så finansiere de 25 mia. kr., som de betaler i skatteindtægter i dag?
Jeg vil gerne have mig frabedt, at hr. Jesper Petersen forsøger at udlægge mine ord.
Hr. Jesper Petersen er velkommen til at tage et direkte citat fra, hvad jeg siger, og jeg mener, at det er regeringens opgave som liberal-borgerlig regering at bekæmpe fattigdom, ikke at bekæmpe velstand.
At hr. Jesper Petersen som socialist gerne vil bekæmpe velstand og rigdom, er så hr. Jesper Petersens politiske holdninger, og der må vælgerne så vælge, hvem de ønsker at bakke op om.
Jeg vil bare holde fast i, at hr. Jesper Petersen startede spørgsmålet med at nævne en undersøgelse - som jeg så ikke kender, så jeg må tage hr. Jesper Petersens ord for gode varer - der siger, at de fattigste i Danmark i den her regerings tid har fået 2.200 kr. mere til rådighed.
Jeg synes, det er positivt, hvis de fattigste i Danmark har fået flere penge mellem hænderne, og det ligger helt i tråd med det, som er regeringens politik.